आसामाव बिधान सभानि बिसायख’थिया खाथिथारसै । दा गासैबो राजखान्थि दोलोआनो जायगा लायै-लायै मेल-मिथिं खुंनानै गावसोरनि दोलोयाव गोसो बोनो नागिरनानै बायदि हाबाफारि लानाय नुनो मोन्दों। बिदि समाव बैसागु सफैयै सायावनो राजखान्थि दोलोयाव खोनानो मोन्दों दावखौवौनि गारां । आसाम बिधान सभानि बिसायख’थिनि साना जेसेबां खाथि सफैदों, एसेबांनो राजखान्थि दोलोफोरनि गेजेराव बिसायख’थिनि बारखौ सिउ-सिउ बारहांनाय नुनो मोन्दों। मा खुंथायाव थानाय दोलो, मा बेरेखा हानजायाव थानाय दोलो, बयबो उनफिननानै थानो लुबैनाय नुनो मोनाखै। रायजोनि बिधान सभा बिसायख’थिसिम जानजियाव आर’नाइ खानाय राजखान्थि दोलोफोरा सरासनस्रा भटार रायजो-राजाफोरखौ गावनि फारसे लाबोनो नाजानायाव एसेबो फेलें जानो लुबैयाखै। आसाम हादरनि राजथावनि दिसपुरनि खुंथायनि मासिखौ आवग्रिनानै लानो साखा-फारा जानाय राजखान्थि दोलोफोरनि दैदेनगिरि-मावथिफोरा दासान्दै गामिनि रायजो-राजाफोरनि नखर-नखर थांनानै गावनि दोलोनि बाथ्रा बुंहैनाय नुनाय जादों। थांनाय बा बोसोरानो सरासनस्रा रायजोनि खौरां लानो सम मोनै राजखान्थिनि दैदेनगिरिफोरनि आमायथख्ल’ बादि गोनांथि जादों भटार रायजोफोरखौ। बेयाव एखे फोसावनाय, एखे सदबांसा, खोथा होनाय, जेबो गोदानथि गैया । फिन फुस्लायनाय रावजों सरासनस्रा भटारफोरखौ सियालनि थगायनाय बादि थगायनो राजखान्थि दोलोफोरा गोदान-गोदान आदब खालामनाय नुनो मोननाय जादों। गामि-गामि बिसायख’थि फोसावनाय आफाद खुंनानै बै गोजाम गोदै मेथायखौनो फिन खेबसेबाव रोजाबनो नागिरनाय नुनो मोन्दों। बिसायख’थि फोसावनाय आफादफोराव गारामा थरायलायनाय गोबार गारांजों खोनासंगिरिफोरखौ आबेगिग खालामनानै भट मोननो सोलो आरो आदब लानाय राजखान्थि दोलोफोरनि मोनसेल’ नोजोर, बिनो जाबाय जेरैखि-जाया माबोरैहाय खुंथायखौ मोननो हायो। हादरा दोबै लाङोब्ला लांथों, जेरैखि-जाया खुंथायनि मासिखौ आवग्रिनानै लानायनि आसोल नोजोरसो बादि साननाय नुनो मोनो । गोबां जेंनाजों साग्लोब जानाय रायजोनि आसोल जेंनाफोरनिथिं बिखुं खालामनानै राजखान्थि दोलोफोरा दिनै नाङा-फाङा आरो जाथावथारै बाथ्राफोरजों बिसायख’थिखौ बारहोनो नागिरनाया दुखुनांथाव। दासान्दै बिसायख’थि फोसावनाय मेल-मिथिंफोराव जा राव, सोदोब बाहायनाय जादों, बेयाव सोद्रोम समाजनि थाखाय जोबोर लाजिथाव आयदा जानानै फैदों। बिदि गाज्रि राजखान्थिआ उन जोलैनि थाखाय मोजां नङा। जा राजखान्थिआ जानांगौमोन हादर एबा समाजनि थाखाय मावनाय राजखान्थि । जाय राजखान्थिआ जानांगौमोन सरासनस्रा सुबुंफोरनि जेंना सुस्रां जानाय, जाय राजखान्थिआ जानांगौमोन हादरनि गोजोन आरो जौगानायनि सायाव आरो जा राजखान्थिआ जानांगौमोन गोबां हारि-माहारिनि लोगोसे धोरोमारि सुबुंफोरनि गेजेराव खौसेथि, फोथायलायनाय आरो हारि दानायनि सायाव । नाथाय दानि राजखान्थिआ जानानै फैदों गोहोनि, गिलुंनाय आरो गोहो सेख’लायनायनि राजखान्थि। सिगांनि राजखान्थिआ रायजो-राजाफोरनि थाखाय दिन्थि नेरसोन, बोर बादि आरो दानि राजखान्थिआ जानानै फैदों रायजो-राजाफोरनि थाखाय साव बादिसो जानो थांगासिनो दं। दिनै राजखान्थिनि फोथाराव जेरैबादि बालुनाय, बिदै गोयै, अजद आरो दाय गोनां बिबुंथि होनाय नुनो मोनो, बिदियै सिगां समफोराव खोनानो मोनबोयाखैमोन । अननाय आरो मोजां मोननायखौ दिन्थिनानै मानसिनि गोसोखौ जै खालामनो भट बिनायनि उल्थायै दिनै हिंसा-हिंसि, मुगैथाव आरो खाब्रां रावजों भट बिनाय नुयो। सोरखौबा सिगि-सग’ खालामनानै नङाब्ला लाजि फोनांनानै जाबादि राजखान्थि खालामदों बेयो सोद्रोम समाजाव गनायथाव नङा होननानै बुंनो हायो। फैगोन सानफोराव बे बादि जाबाय थायोब्ला सानसे बयबो सैनांगोनखौ नुहुरो। गासैबो राजखान्थि दोलोफोरा लुबैनाय, खदै गनाय आरो सिगिनायफोरखौ नागारनानै गोसो गुवार आरो गोसो मोजांजों राजखान्थिनि फोथाराव ओंखारनाया मोजां जागोन । बिसायख’थियाव देरहानाय-जेननाया थाखायो। बे थार बाथ्राखौ फोथायनाया मोजां जागोन। सुबुंखान्थि हादराव रायजोयानो राजा। बिनिखायनो रायजोनि बोर आरो अनसायनाय मोननो थाखाय माखासे मुगैथाव, सोंखारि जाथाव आरो साव होजानायनिफ्राय गोजानाव थानानै राजखान्थिनि गोथार फोथारखौ गोथारैनो लाखियोब्ला गासै रायजो आरो हादरनि थाखाय मोनसे बोर जागोन होननानै साननो हायो।